CELEX: 52019PC0423
Language: da
Date: 2019-09-25
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i forvaltningskomiteen for den internationale konvention om harmonisering af kontrol af varer ved grænserne

EUROPA-KOMMISSIONEN
            Bruxelles, den 25.9.2019
            COM(2019) 423 final
            2019/0199(NLE)
            Forslag til
            RÅDETS AFGØRELSE 
            om den holdning, der skal indtages på Den Europæiske Unions vegne i forvaltningskomiteen for den internationale konvention om harmonisering af kontrol af varer ved grænserne
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører afgørelsen om fastlæggelse af den holdning, der skal indtages på Unionens vegne i den forvaltningskomite, der er nedsat ved den internationale konvention om harmonisering af kontrol af varer ved grænserne ("harmoniseringskonventionen") i forbindelse med den planlagte vedtagelse af en ændring af artikel 7 i bilag 8 til harmoniseringskonventionen for så vidt angår indberetningens hyppighed.
            
            
               2.Baggrund for forslaget
            
            
               2.1.Den internationale konvention om harmonisering af kontrol af varer ved grænserne 
            
            
               Den internationale konvention om harmonisering af kontrol af varer ved grænserne ("harmoniseringskonventionen") har til formål at lette og dermed øge den internationale samhandel ved harmonisering (i fornødent omfang) af de forskellige former for grænsekontrol, der knytter sig til varebevægelserne. Harmoniseringskonventionen, som undertegnedes i Genève den 21. oktober 1982, blev godkendt på Fællesskabets vegne ved Rådets forordning (EØF) nr. 1262/84 af 10. april 1984
                  1
               , der trådte i kraft den 12. september 1987. Der er i øjeblikket 58 kontraherende parter i konventionen, herunder Den Europæiske Union og dens medlemsstater.
            
            
               2.2.Forvaltningskomiteen
            
            
               Forvaltningskomiteen fungerer inden for rammerne af harmoniseringskonventionen. Dens rolle er at undersøge og vedtage ændringer af harmoniseringskonventionen. Forslag sættes under afstemning, og hver stat, der er en kontraherende part, og som er repræsenteret ved mødet i forvaltningskomiteen, har én stemme. 
            
            
               Unionen har enekompetence på det toldområde, der er reguleret ved harmoniseringskonventionen. Som regional økonomisk organisation har Unionen ved afstemning kun et antal stemmer, der svarer til det samlede antal stemmer, som er tildelt dens medlemsstater, der også er kontraherende parter i konventionen. Da alle EU-medlemsstaterne er kontraherende parter i konventionen, har Unionen 28 stemmer.
            
            
               Ændringer af harmoniseringskonventionen vedtages med to tredjedeles flertal blandt de medlemmer, der er til stede og afgiver stemme. Der kræves en forsamling på ikke mindre end en tredjedel af de stater, der er parter, for at der kan træffes afgørelser. 
            
            
               2.3.Den påtænkte retsakt, der skal vedtages af forvaltningskomiteen
            
            
               På sit 12. møde vil forvaltningskomiteen sandsynligvis træffe afgørelse om vedtagelse af den foreslåede ændring af harmoniseringskonventionen ("den påtænkte retsakt").
            
            
               Formålet med den påtænkte retsakt er at reducere hyppigheden af indberetningen af de fremskridt, der gøres for at forbedre procedurerne for grænsepassage for international landevejstransport. I øjeblikket anmodes hver kontraherende part i konventionen om at udfylde et udkast til et spørgeskema om gennemførelsen af konventionens bilag 8 (offentliggørelse af retsforskrifter, infrastruktur, anvendelse osv.) og sende det til UNECE's sekretariat. Den påtænkte retsakt vil ændre tidsplanen for indberetningen fra to til fem år, hvilket vil give tilstrækkelig tid til at opnå interessante resultater. 
            
            
               Den påtænkte retsakt får bindende virkning for parterne i henhold til harmoniseringskonventionens artikel 22. I artikel 22, der vedrører foreslåede ændringer af konventionen, fastsættes følgende: "Enhver foreslået ændring, som meddeles i overensstemmelse med det foregående stykke, træder i kraft over for samtlige kontraherende parter tre måneder efter udløbet af en tolv måneders periode, begyndende på tidspunktet for meddelelsen om den foreslåede ændring, såfremt der i den pågældende periode ikke over for De Forenede Nationers generalsekretær er gjort indsigelse mod den foreslåede ændring af en stat, som er kontraherende part, eller af en regional organisation for økonomisk integration, som selv er kontraherende part, og som dermed handler i overensstemmelse med de i artikel 16, stk. 2, fastsatte betingelser." 
            
            
               3.Den holdning, der skal indtages på Unionens vegne
            
            
               Unionen er enig i målet om en rimelig tilgang til hyppigheden af indberetningen af de fremskridt, der gøres for at forbedre procedurerne for grænsepassage for international landevejstransport. I øjeblikket finder disse globale undersøgelser sted hvert andet år, hvilket betyder, at hver kontraherende part (herunder Den Europæiske Union) hvert andet år skal indberette de fremskridt, der er gjort. Indberetningens nuværende hyppighed er besværlig for de kontraherende parter, da spørgeskemaet ofte kræver tværministeriel koordinering mellem told- og transportmyndighederne på nationalt plan. Desuden forventes det, som drøftet og koordineret med medlemsstaterne i Toldekspertgruppen for TIR, at undersøgelserne vil give lignende resultater, hvis de udføres hvert femte år.
            
            
               Det foreslås derfor, at Unionen støtter forslaget om ændring af artikel 7 i bilag 8 til harmoniseringskonventionen, som har til formål at forlænge indberetningens hyppighed fra to til fem år. 
            
            
               Den holdning, der skal indtages på Unionens vegne i forvaltningskomiteen, bør fastlægges, da ændringen får bindende virkning for Unionen.
            
            
               4.Retsgrundlag
            
         
         
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtages der afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Artikel 218, stk. 9, i TEUF finder anvendelse, uanset om Unionen er medlem af organet eller part i den pågældende aftale
                  2
               .
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               4.1.2.Anvendelse på det foreliggende tilfælde
            
            
               Forvaltningskomiteen er et organ, der er nedsat ved en aftale, nemlig den internationale konvention om harmonisering af kontrol af varer ved grænserne.
            
            
               Den retsakt, som forvaltningskomiteen skal vedtage, er en retsakt, der har retsvirkninger. Den påtænkte retsakt får bindende virkning i henhold til folkeretten, jf. artikel 22 i den internationale konvention om harmonisering af kontrol af varer ved grænserne. 
            
            
               Den påtænkte retsakt hverken supplerer eller ændrer den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har to formål eller består af to elementer, og det ene af disse formål eller elementer må betragtes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, kun have ét materielt retsgrundlag, nemlig det, som det primære eller fremherskende formål eller element tilsiger.
            
            
               4.2.2.Anvendelse på det foreliggende tilfælde
            
            
               Det primære formål med og indhold af den påtænkte retsakt vedrører toldpolitikken og handelspolitikken over for tredjelande.
            
            
               Det materielle retsgrundlag for den foreslåede afgørelse er derfor artikel 207 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207 sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da forvaltningskomiteens retsakt ændrer bilag 8 til den internationale konvention om harmonisering af kontrol af varer ved grænserne, bør den offentliggøres i Den Europæiske Unions Tidende efter vedtagelsen.
            
         
         
            
               2019/0199 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i forvaltningskomiteen for den internationale konvention om harmonisering af kontrol af varer ved grænserne
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den internationale konvention af 1982 om harmonisering af kontrol af varer ved grænserne ("konventionen") blev godkendt ved Rådets forordning (EØF) nr. 1262/84
                  4
               .
            
            
               (2)I henhold til konventionens artikel 22 kan forvaltningskomiteen vedtage ændringer med to tredjedeles flertal blandt de kontraherende parter, der er til stede og afgiver stemme.
            
            
               (3)Forvaltningskomiteen skal på sit 12. møde vedtage en ændring af artikel 7 i bilag 8.
            
            
               (4)Den holdning, der skal indtages på Unionens vegne i forvaltningskomiteen, bør fastlægges, da ændringen af konventionen får bindende virkning for Unionen.
            
            
               (5)Unionen støtter den nye artikel 7 i bilag 8 til konventionen, eftersom en mindre hyppig indberetning af de fremskridt, der gøres for at forbedre procedurerne for grænsepassage for international landevejstransport, vil resultere i færre administrative formaliteter for medlemsstaterne.
            
            
               (6)Den holdning, der skal indtages på Unionens vegne i konventionens forvaltningskomite, bør derfor baseres på det udkast til ændring, der er knyttet til denne afgørelse — 
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på det 12. eller et senere møde i forvaltningskomiteen, skal være at støtte det udkast til ændring, der er knyttet til denne afgørelse.
            
            
               Artikel 2
            
            
               Unionens repræsentant i forvaltningskomiteen kan tilslutte sig redaktionelle ændringer af det udkast til ændring, der henvises til i artikel 1. 
            
            
               Artikel 3
            
         
         
            
               Denne afgørelse træder i kraft på dagen for vedtagelsen.
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EFT L 126 af 12.5.1984, s. 1.
               
               
                  
                     (2)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 64. 
               
               
                  
                     (3)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 61-64. 
               
               
                  
                     (4)
                  
                        EFT L 126 af 12.5.1984, s. 1.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 25.9.2019
            COM(2019) 423 final
            BILAG 
            til
            Forslag til Rådets afgørelse
            om den holdning, der skal indtages på Den Europæiske Unions vegne i forvaltningskomiteen for den internationale konvention om harmonisering af kontrol af varer ved grænserne
            
               
         
         
            
               BILAG 
            
            
               Ændring af den internationale konvention om harmonisering af kontrol af varer ved grænserne
            
            
               Bilag 8, artikel 7
            
            
               Ordene "andet år" ændres til "femte år"